b'\n_START_ARTICLE_\nDebata\n_START_PARAGRAPH_\nDeb\xc3\xa1ta (francosko d\xc3\xa9battre - (nizko) udarjati, pretresati) je aktivnost, ki jo dolo\xc4\x8da argumentirana in organizirana izmenjava mnenj razli\xc4\x8dnih strani. Vsaka debata poteka po dolo\xc4\x8denih pravilih, pri \xc4\x8demer se formati med seboj razlikujejo. Tako lahko debatiramo v Karl Popper formatu, svetovnem, britanskem parlamentarnem, ameri\xc5\xa1kem parlamentarnem \xe2\x80\xa6 Za tekmovanja na \xc5\xa1tudentski ravni je najbolj pogost britanski parlamentarni format (British Parliamentary format ali kraj\xc5\xa1e BP)._NEWLINE_Debaterji najprej dobijo t. i. trditev oziroma tezo (motion), na katero se debatira, ki se najve\xc4\x8dkrat za\xc4\x8dne s Ta zbor bi (This house would) ter vsebuje aktualno dru\xc5\xbebeno bodisi socialno bodisi politi\xc4\x8dno trditev. Debaterji imajo nato 15 minut pripravljalnega \xc4\x8dasa, v katerem se s svojim debatnim partnerjem dogovorijo o materialu, ki ga bo predstavila njihova stran._NEWLINE_Pri britanskem parlamentarnem formatu imamo 4 skupine, vsako izmed njih sestavljata dva debaterja. Imenujejo se prva vlada (first/opening governement), druga vlada (second/closing governement), ki tvorita zagovorni\xc5\xa1ko stran, torej tisto, ki se s trditvijo strinja in jo zagovarja, ter prva opozicija (first/opening opposition) in druga opozicija (second/closing opposition), ki predstavljata nasprotujo\xc4\x8do stran, ki nasprotuje dani tezi. Posebnost obravnavanega formata je v tem, da imamo na vsaki strani dve razli\xc4\x8dni skupini, pri \xc4\x8demer je pomembno to, da mora druga vlada vedno slediti liniji prve vlade, to je zagovarjati ideje, ki jih je predstavila prva vlada, obenem pa je njena naloga, da prinese v debato nov material, nov pogled na problem, ki ga prva vlada re\xc5\xa1uje, ki se imenuje raz\xc5\xa1iritev (extension). Namen raz\xc5\xa1iritve je popeljati debato na neko drugo raven, raziskati doslej \xc5\xa1e neobravnavan aspekt problema. Tako druga vlada sodeluje s prvo, ob \xc4\x8demer si pa \xc5\xa1e vedno prizadeva, da bi na koncu zasedla bolj\xc5\xa1e mesto. Enako se dogaja na opoziciji, kjer mora druga opozicija, ob zagovarjanju idej prve opozicije, v debato prinesti nove negacije ter izvirni konstruktivni material._NEWLINE_Vsak debater imajo na voljo 7 minut za predstavitev svojih idej, za\xc4\x8den\xc5\xa1i s prvim govorcem prve vlade, ki mu sledi prvi govorec prve opozicije, nato drugi govorec prve vlade in tako naprej. Od 7 minut sta prva in zadnja minuta govora varovani (protected), kar pomeni, da postavljanje vpra\xc5\xa1anj v tem \xc4\x8dasu ni mogo\xc4\x8de. Kajti debaterji so med debato ve\xc4\x8d \xc4\x8das aktivni, od njih pri\xc4\x8dakuje, da postavijo \xc4\x8dim ve\xc4\x8d vpra\xc5\xa1anj nasprotniku, s \xc4\x8dimer vna\xc5\xa1ajo v debato ideje svoje ekipe ter ka\xc5\xbeejo aktivno udele\xc5\xbebo in zanimanje. Ob tem se je potrebno zavedati, da vsi govorci vlade postavljajo vpra\xc5\xa1anja izklju\xc4\x8dno govorcem opozicije, kar v praksi pomeni, da prva vlada ne postavlja vpra\xc5\xa1anj drugi vladi, prav tako prva opozicija ne spra\xc5\xa1uje druge opozicije. \xc4\x8ce \xc5\xbeeli govorec postaviti vpra\xc5\xa1anje, mora vstati, iztegniti roko ter re\xc4\x8di Vpra\xc5\xa1anja prosim (point of information, kraj\xc5\xa1e poi), nato je odlo\xc4\x8ditev trenutno govore\xc4\x8dega \xc4\x8de bo sprejel vpra\xc5\xa1anje ali ne. \xc4\x8ce se odlo\xc4\x8di sprejeti, imajo nasprotnik 15-20 sekund \xc4\x8dasa, da postavi svoje vpra\xc5\xa1anje, na katerega se potem pri\xc4\x8dakuje kraj\xc5\xa1i odgovor od tistega, ki govori, saj s tem poka\xc5\xbee, da imajo dogajanje v debati pod svojim nadzorom. za\xc5\xbeeleno je, da govorci postavljajo \xc4\x8dim ve\xc4\x8d vpra\xc5\xa1anj, medtem ko bi naj vsak med svojim govorom sprejel najmanj 1, bolj za\xc5\xbeeleno je dve vpra\xc5\xa1anji._NEWLINE_Glede posebnih poimenovanj za govorce izstopajo prve mize, kajti prvi govorec se imenuje premier (prime minister), drugi je njegov namestnik (deputy prime minister). Zanimiva je funkcija zadnjih govorcev, t. i. zaklju\xc4\x8dnih govorcev (whip speaker), njihova naloga je namre\xc4\x8d povzetek celotne debate v obliki vpra\xc5\xa1anj._NEWLINE_Celotno debato sodi sodnik (chair), ki ga na ve\xc4\x8djih tekmovanjih spremljata \xc5\xa1e dva (wing judges), kar pripomore k bolj pravi\xc4\x8dni odlo\xc4\x8ditvi. Po debati se debaterji rokujejo ter zapustijo prostor, da se sodniki odlo\xc4\x8dijo, pri \xc4\x8demer se morajo vsi strinjati o odlo\xc4\x8ditvi, ki je tako skupna. Ko dose\xc5\xbeejo konsenz, pokli\xc4\x8dejo debaterje nazaj v sobo in razglasijo mesta. V britanskem parlamentarnem formatu namre\xc4\x8d skupine razdelijo po mestih, tako najbolj\xc5\xa1a dobi prvo mesto, najslab\xc5\xa1a \xc4\x8detrto. Vsako mesto tudi prina\xc5\xa1a dolo\xc4\x8deno \xc5\xa1tevilo to\xc4\x8dk, tako je prvo mesto vredno 3 to\xc4\x8dke, drugo mesto 2 to\xc4\x8dki, tretje eno, \xc4\x8detrto pa ne prina\xc5\xa1a nobene. To\xc4\x8dke so pomembne, ker so odlo\xc4\x8dilne, ko pride do izbire skupin, ki bodo napredovale v naslednji krog; napredujejo tako skupine, ki imajo zbranih najve\xc4\x8d to\xc4\x8dk. Vsak od govorcev je ocenjen tudi individualno, vse to\xc4\x8dke in mesta posameznikov in ekip so po vsakem tekmovanja objavljena na skupnem seznamu._NEWLINE_Med najvidnej\xc5\xa1a in najpomembnej\xc5\xa1a tekmovanja, ki potekajo v britanskem parlamentarnem formatu spada Svetovno \xc5\xa1tudentsko debatno prvenstvo (World universities debating championship), Evropsko \xc5\xa1tudentsko debatno prvenstvo (European universities debating championship) ter \xc5\xa1tevilni manj\xc5\xa1i turnirji, ki se odvijajo po razli\xc4\x8dnih mestih \xc5\xa1irom po svetu.'